**Милена Катић**

Милена Катић је дипломирала на Архитектонском факултету Универзитета у Београду. Каријеру је почела у архитектонском бироу Биро ВИА, где је била посвећена развоју квалитетних пројектантских решења различитих типологија.

Последњих 5 година, са позиције директора пројекта у архитектонској фирми Забриские, усмерена је на стварање и развијање успешних дизајнерских тимова и афирмацију тимске и коауторске сарадње.

Коаутор је многих пројеката, реализација и разноврсних конкурсних решења, од којих су нека награђена најзначајнијим националним наградама. Као директор и коаутор освојила је Велику награду 46. Салона архитеткуре – Grand Prix, за пројекат InGrid Schneider Electric Hub. Пројекат обухвата тему одрживости у пракси, како у погледу енергетске ефикасности, тако и у економском и социјалном смислу. У оквиру наведених тема и даље развија своја истраживања.

**Неда Костандиновић**

Архитекта Неда Костандиновић је дипломирала на Архитектонском факултету Универзитета у Београду, а мастер студије завршила на ETSAB-UPC Факултету архитектуре у Барселони, где је и наставила професионалну каријеру.

Радила је на изради пројеката у Агенцији за урбани развој Барселоне (Barcelona Regional). Била је задужена за међународне односе у Секретаријату за екологију, урбано планирање, инфраструктуру и саобраћај, Скупштине града Барселоне. Од 2020. године води међународне односе и сарадњу на интернационалним пројектима и публикацијама радећи у Департману главног градског архитекте.

**Лазар Кузманов**

Лазар Кузманов је дипломирао и магистрирао на  Архитектонском факултету у Београду. Каријеру је започео у Заводу за урбанизам Нови Сад. Обављао је дужност Покрајинског секретара за архитектуру, урбанизам и градитељство АП Војводине и био ангажован у настави на Департменту за архитектуру и урбанизам Факултета техничких наука Универзитета у Новом Саду. Од 2005. води сопствени архитектонски студио „Kuzmanov and Partners“.

Био је председник  Друштва архитеката Новог Сада и главни и одговорни уредник часописа ДаНС.Члан је  Академије архитектуре Србије (ААС),  Инжењерске коморе Србије (ИКС),  Друштва архитеката Новог Сада  (ДаНС) и  Удружења примењених уметника и дизајнера Војводине (УПИДИВ).

Учествовао је на преко сто изложби и салона архитектуре у земљи и иностранству. Кузманов је добитник бројних награда и струковних признања, међу којима је и Велика награда архитектуре за животно дело Удружења архитеката Србије.

**Владимир Миленковић**

Архитекта Владимир Миленковић је доктор наука и ванредни професор на Архитектонском факултету у Београду. Поред академске праксе, бави се пројектовањем. Аутор је три књиге. Куратор је неколико значајних изложби, укључујући подну инсталацију *wohnlich ,* уНационалном павиљону Србије на Венецијанском бијеналу 2008. године.

За свој пројектански рад је одликован бројним наградама и професионалним признањима. Зграда компаније Текстил у Ужицу је освојила Награду Новости, као и номинацију за Награду ЕУ Мис ван дер Рое; Вила Павловић на Златибору је награђена Годишњом наградом УАС-а и номинована за Награду ЕУ Мис ван дер Рое; пројекат *Меморијал 16* кинетичка структура је победио на конкурсу за идејно решење спомен-обележја страдалим радницима РТС-а.

Оснивач је и партнер у студију Неоархитекти у Београду.

**Невена Пивић**

Дипломирала је на Архитектонском факултету Универзитета у Београду. Каријеру је отпочела радом у Fluid Architecture, студију Ђорђа Геца (1965-2014).

Заједно са колегама из наведеног студија, два пута је добила награду Салона архитектуре за најбољи ентеријер: за клуб “The Tube” и ординацију Др Драгић. За архитектуру и ентеријер ресторана Dukleu Lounge, у Будви, освојила је признање Brava Casa design Award.

Од 2015, заједно са Вањом Оташевић, Зораном Васић и Тијаном Витомир води биро Studio Fluid. Биро је добио награду BigSee за ентеријер резиденцијалног дела винарије Еден, и био номинован за Archdaily зграду године 2025, за ентеријер ресторана МИГ.